b"\n_START_ARTICLE_\nKrummh\xc3\xb6rn\n_START_SECTION_\nGeografia\n_START_PARAGRAPH_\nL'estuari de l'Ems al sud, l'inici de la plana de marea del Mar de Wadden a l'oest i la badia Leybucht formen les fronteres naturals del municipi. \xc3\x89s regat per una xarxa de weterings, del qual els principals s\xc3\xb3n el Neues Greetsieler Sieltief, Knockster Tief, Pilsumer Tief i Abelitz que s\xc3\xb3n parcialment navegables per a petites embarcacions tur\xc3\xadstiques i esportives. Aquesta xarxa tenia un paper econ\xc3\xb2mic pel transport fins a la construcci\xc3\xb3 del ferrocarril cap a Emden el 1899 (avui desaparegut) i m\xc3\xa9s tard l'eixamplament de les carreteres._NEWLINE_Geol\xc3\xb2gicament, el terra va crear-se per sedimentaci\xc3\xb3 natural i des de l'edat mitjana per l'assecament artificial dels p\xc3\xb2lders per la construcci\xc3\xb3 de dics i rescloses de desgu\xc3\xa0s. Una gran part del terra es troba sota el nivell mitj\xc3\xa0 del mar. El llac Freepsumer Meer (-2,5\xc2\xa0m), assecat al segle XVIII, de 1983 a 1988 va ser considerat com el punt m\xc3\xa9s baix d'Alemany, aquest r\xc3\xa8cord ara escau a Neuendorf-Sachsenbande (-3,54\xc2\xa0m) a  Slesvig-Holstein. Les aig\xc3\xbces de pluja (805\xc2\xa0mm/m\xc2\xb2) s'evacuen per dues grans rescloses de desgu\xc3\xa0s mar\xc3\xadtimes, amb estacions de bombament, el Leysiel i a Emden el Knock Siel und Sch\xc3\xb6pfwerk.\n_START_SECTION_\nEconomia\n_START_PARAGRAPH_\nDespr\xc3\xa9s de la guerra la mecanitzaci\xc3\xb3 de l'agricultura va capgirar l'economia i les estructures socials: de 42,8% el 1950, l'ocupaci\xc3\xb3 del sector primari va baixar a 26,1% en nom\xc3\xa9s quinze anys. La industrialitzaci\xc3\xb3, liderat per la creaci\xc3\xb3 d'una f\xc3\xa0brica de Volkswagen a Emden va millorar la situaci\xc3\xb3 de moltes fam\xc3\xadlies d'antics bracers. El desenvolupament del sector tur\xc3\xadstic va ser un segon factor. Malgrat aix\xc3\xb2, des de l'inici del segle, el municipi t\xc3\xa9 una evoluci\xc3\xb3 demogr\xc3\xa0fica negativa: en quinze anys va perdre un 5% dels seus habitants, sobretot en els grups m\xc3\xa9s joves. Segons les previsions podria baixar fins a nom\xc3\xa9s 10.500 el 2024._NEWLINE_Al nucli de Greetsiel hi ha un port de peix i esportiu. Al pol\xc3\xadgon industrial va establir-se De Beer, una de les rares empreses amb activats supraregionals, especialitzada en la transformaci\xc3\xb3 de crangon crangon. A Pewsum hi ha un segon pol\xc3\xadgon, principalment ocupat per a empreses de serveis de proximitat.\n_START_SECTION_\nHist\xc3\xb2ria\n_START_PARAGRAPH_\nEls primers assentaments daten del neol\xc3\xadtic: eren pobles constru\xc3\xafts a pujols artificials (fris\xc3\xb3 terp o alemany warft), desguassats per l'apregonament dels priels naturals, per aprofitar el terra argil\xc3\xb3s molt f\xc3\xa8rtil. La majoria va ser abandonada durant les invasions b\xc3\xa0rbares. Al segle VIII els frisis van repoblar els pobles abandonats i crear-ne de nous, fets de masos, i aviat els primers assentaments comercials a Groothusen, Grimersum i Emden. En aprofitar de la fertilitat de la zona, en quasi cada poble uns camperols van enriquir-se i construir burgs cada vegada m\xc3\xa9s luxosos, dels quals encara uns quants romanen parcialment avui. La nissaga dels Cirksena amb seu a Greetsiel, va esdevenir la m\xc3\xa9s important i van esdevenir des del 1464 comtes del nou Comtat de Fr\xc3\xadsia Oriental._NEWLINE_Als segles XVII i XVIII Krummh\xc3\xb6rn sovint va ser ocupat per ex\xc3\xa8rcits estrangers i hi va haver unes batalles, entre d'altres durant la Guerra dels Trenta Anys. Per aquestes operacions militars, la marejada del 1717, malalties veterin\xc3\xa0ries i una baixa general dels preus del blat a Europa la zona va sofrir un per\xc3\xadode de crisi econ\xc3\xb2mica molt dura._NEWLINE_El 1744 el comtat integr\xc3\xa0 el regne de Pr\xc3\xbassia, tot i que formalment va continuar existint fins a 1806. Pr\xc3\xbassia va investir en la creaci\xc3\xb3 de p\xc3\xb2lders nous i van introduir la cultura de patates. Durant la Guerra dels Set Anys Krummh\xc3\xb6rn va ser ocupat dues vegades per les tropes franceses, el 1757 i el 1761. Despr\xc3\xa9s de la guerra, a poc a poc la producci\xc3\xb3 (blat, avena i ramat) va tornar a cr\xc3\xa9ixer. Despr\xc3\xa9s de l'ocupaci\xc3\xb3 francesa, el 1806 va ser annexada al Regne d'Holanda, el 1810 a Fran\xc3\xa7a i despr\xc3\xa9s del Congr\xc3\xa9s de Viena al Regne de Hannover. Al segle XIX va con\xc3\xa8ixer una ona de despoblaci\xc3\xb3, molts krummh\xc3\xb6rnencs van emigrar cap als Estats Units d'Am\xc3\xa8rica. Despr\xc3\xa9s de la Guerra Austroprussiana el 1866, Pr\xc3\xbassia va tornar a annexar l'antic comtat de Fr\xc3\xadsia Oriental. La situaci\xc3\xb3 social va ser molt bipolar, amb d'un costat rics camperols senyorials i d'altre costat un ex\xc3\xa8rcit de pobres bracers poc educats que vivien en circumst\xc3\xa0ncies de subproletariat. Despr\xc3\xa9s de la Primera Guerra Mundial s'hi va crear el primer sindicat de bracers. La tensi\xc3\xb3 entre els camperols conservatius i els obrers socialistes va continuar creixent. El 1924 la Gran Depressi\xc3\xb3 ateny\xc3\xad Krummh\xc3\xb6rn: una baixa dels preus dels productes agraris va incrementar la situaci\xc3\xb3 dels camperols que ja van perdre el seu capital per la hiperinflaci\xc3\xb3. En aquest clima de tensi\xc3\xb3 social, la polaritzaci\xc3\xb3 entre el partit NSDAP i l'esquerra va aguditzar-se. Despr\xc3\xa9s de la Machtergreifung (1933) els nazis van comen\xc3\xa7ar la persecuci\xc3\xb3 dels seus oponents d'esquerra, dels quals uns quants van ser empresonats a camps de concentraci\xc3\xb3 per a \xc2\xabmesura de prevenci\xc3\xb3\xc2\xbb sense cometre cap delicte._NEWLINE_Durant la Segona Guerra Mundial va   haver-hi uns bombardejos, per\xc3\xb2 els danys van quedar limitats. Els alemanys mobilitzats van ser reempla\xc3\xa7ats per for\xc3\xa7ats francesos, belgues, serbis i m\xc3\xa9s tard sovi\xc3\xa8tic i polonesos. El 5 de maig del 1945, Krummh\xc3\xb6rn va ser ocupat per l'ex\xc3\xa8rcit canadenc._NEWLINE_L'1 de juliol de 1972, els dinou nuclis, fins aleshores municipis independents, van fusionar."